VEGA præsenterer

**The Grenadines – Himmelråbende smukke vokalharmonier og musikalsk legesyge**

*Lørdag den 2. november folder The Grenadines deres bagkatalog af smukke folkpop-perler ud Lille VEGA.*

Danske The Grenadines er ærlig, autentisk og uhøjtideligt. Bandet finder deres inspiration i fortidens store amerikanske folk-helte. Bandets musikalske legesyge er som et barn med ubegrænset budget i en slikbutik. Der bliver ikke holdt tilbage, når medlemmerne bytter instrumenterne frem og tilbage imellem hinanden.   
  
Sidste år udgav den talentfulde gruppe deres andet album, *Band On The Radio*, der endnu engang viser kvintettens tæft for de gode melodier og stormfulde ballader.

Første single fra albummet ”Brighter Days”, er indsvøbt i brede vokalharmonier inspireret af bands som Creedence Clearwater og The Eagles. Den tempofyldte andensingle ”For You I Would Die Again er blevet flittigt spillet på både P4 og P6.   
  
De fem sangskrivere sprang ned i det eksperimenterende dyb for at indspille deres selvbetitlede debutalbum. Ja-hatten modtog alle idéer, og indspilnings- og skriveprocessen var hurtigt og umiddelbar. Den kombination bragte det positivt modtagede album, *The Grenadines*, til verden på 20 dage. GAFFA skrev bl.a. ”Det er en veludført debut, d’herrer har strikket sammen.”  
  
*Band On The Radio* har dog vendt bandets proces på hovedet. Farten er sænket, musik og tekst har fået et grundigt efterarbejde, og The Grenadines har eksperimenteret længe med indspilningerne, der giver hver enkelt sang en unik lyd.

The Grenadines består af: Laurits Emanuel (Fremtidsminder), Kasper Ejlerskov Leonhardt (tidl. Wangel), Morten Fillipsen (In Memoirs), Kasper Daugaard (tidl. Lukas Graham) og Dennis Debannic (The Attic Sleepers).

**Fakta om koncerten:**  
The Grenadines (DK)   
Lørdag den 2. november kl. 21:00  
Lille VEGA, Enghavevej 40, 1674 Kbh. V  
160 kr. + gebyr  
Billetsalget starter i dag via VEGAs hjemmeside og Ticketmaster.